**КОМИ РЕСПУБЛИКАСА ЛИЦЕНЗИЯ СЛУЖБАЛÖН**

**ТШÖКТÖД**

**Коррупциогенносьт вылö Коми Республикаса лицензия службаын служебнöй прöверкаяс йылысь положение вынсьöдöм йылысь**

2009-2010 вояс вылö Коми Республикаын коррупциялы паныд тыш нуöдан мероприятие план збыльмöдöм могысь, мый вынсьöдöма Коми Республикаса Правительстволöн 2008 во сентябр 24 лунся 332-р №-а тшöктöмöн,

ТШÖКТА:

Вынсьöдны Коррупциогенносьт вылö Коми Республикаса лицензия службаын (водзö – Служба) служебнöй прöверкаяс йылысь положение содтöдын индöм серти.

Юрнуöдысь С.А. Усачёв

Сыктывкар

2009 вося август 3 лун

59-О №

Вынсьöдöма

Коми Республикаса лицензия службалöн

2009 во август 3 лунся 59-О №-а тшöктöдöн

(содтöд)

**КОРРУПЦИОГЕННОСЬТ ВЫЛÖ КОМИ РЕСПУБЛИКАСА ЛИЦЕНЗИЯ СЛУЖБАЫН СЛУЖЕБНÖЙ ПРÖВЕРКАЯС ЙЫЛЫСЬ**

**ПОЛОЖЕНИЕ**

I. Панас

1. Коррупциогенносьт вылö Коми Республикаса лицензия службаын (водзö – Служба) служебнöй прöверкаяс йылысь положение (водзö – Положение) лöсьöдöма «Россия Федерацияса государственнöй гражданскöй служба йылысь» Федеральнöй оланпас, «Коррупциялы паныд тыш нуöдöм йылысь» Федеральнöй оланпас серти да индö Службаын служебнöй прöверкаяс, сы лыдын коррупциогенносьт вылö, нуöдан пöрадок (водзö – служебнöй прöверка).

2. Служебнöй прöверка нуöдöны Службаса гражданскöй служащöйöн дисциплинарнöй мыж вöчöм тöдмалöм могысь.

Служебнöй прöверка нуöдöм вылö подувнас лоö Службаса юрнуöдысьлы гражданскöй служащöйöн дисциплинарнöй мыж вöчöм йылысь юöртöм.

3. Коррупциогенносьт вылö служебнöй прöверка нуöдöны коррупциялы паныд мунöм могысь Службалы сетöм уджмогъяс серти:

коррупция öлöдöм кузя, сы лыдын коррупция помкаяссö тöдмалöм да водзö вылö бырöдöм кузя (коррупцияысь профилактика);

коррупционнöй право торкалöмъяс тöдмалöм, öлöдöм, дугöдöм, эрдöдöм да туялöм кузя (коррупциялы паныд удж);

Коми Республикаса гражданскöй служащöйяссянь коррупционнöй право торкалöмъяссö мыйта позьö чинтöм да колясъяссö бырöдöм кузя.

Коррупциогенносьт вылö служебнöй прöверка нуöдöм вылö подувнас лоö Службаса юрнуöдысьлы юöртöм:

а) служебнöй положение лёк вылö бергöдöм, калым сетöм, калым босьтöм, уджмогъяс лёк вылö бергöдöм, коммерческöя ньöбöм либö оланпас серти общество да государство интересъяслы паныд торъя мортöн аслас чина положениеöн оланпаслы лöсявтöг вöдитчöм сы могысь, медым босьтны выгöда сьöмöн, донаторъясöн, мукöд эмбурöн либö эмбур сяма услугаясöн, аслыс либö мöд мортлы мукöд эмбур правоöн, либö оланпаслы лöсявтöг мукöд торъя йöзöн индöм мортлы татшöм выгöдасö сетöм йылысь;

б) юридическöй кывкутысь нимсянь либö сылöн интересъясын сэтшöмтор вöчöм йылысь, мый индöма тайö пунктлöн «а» подпунктын;

в) сы йылысь, мый гражданскöй служащöй оз сет Службаö аслас чöжöс, эмбур да эмбур сяма обязательствояс йылысь юöръяс да аслас гöтырлöн (верöслöн) да тыр арлыдтöм челядьлöн чöжöс, эмбур да эмбур сяма обязательствояс йылысь юöръяс;

г) сы йылысь, мый гражданскöй служащöй оз юöрт Службаса юрнуöдысьлы сiйöс коррупционнöй право торкалöмъясö ышöдöм могысь сы дорö кутшöмкö йöзлöн став сикас шыöдчöмъяс йылысь;

д) сы йылысь, мый гражданскöй служащöй оз примит мераяс, медым интересъясын эз вермы лоны некутшöм вензьöм.

4. Служебнöй прöверка нуöдöны Службаса юрнуöдысьлöн решение серти либö гражданскöй служащöйлöн гижöда шыöдчöм серти.

5. Служебнöй прöверка дырйи тырвыйö, веськыда да быд боксянь тöдмалöны:

гражданскöй служащöйöн дисциплинарнöй мыж вöчöмын либö коррупционнöй право торкалöмын збыльлунсö;

гражданскöй служащöйöн дисциплинарнöй мыж вöчöмын либö коррупционнöй право торкалöмын мыжсö;

помкаяссö да условиеяссö, мый вöсна гражданскöй служащöй вöчö дисциплинарнöй мыжсö либö коррупционнöй право торкалöмсö;

кутшöм лёктор да ыджыд-ö сiйö гражданскöй служащöйöн дисциплинарнöй мыж вöчöм либö коррупционнöй право торкалöм вöсна;

лоöмтор, мый лои подувнас гражданскöй служащöйöн служебнöй прöверка нуöдöм йылысь гижöда шыöдчöм сетöм вылö.

6. Службаса юрнуöдысь видзöдö сiйöс ас кадö да колана ногöн нуöдöм бöрся.

II. Служебнöй прöверка котыртöм

7. Служебнöй прöверка нуöдöм вылö йöзöдсьö медшöр удж кузя тшöктöд.

Служебнöй прöверка нуöдöм йылысь тшöктöдын индыссьö:

юöр, мый лои подулöн служебнöй прöверка нуöдöм вылö;

служебнöй прöверка нуöдöм вылö комиссиялысь состав, комиссияö пырысьяслысь чинъяс, налысь овъяс, ним-вич инициалъяс индöмöн;

гражданскöй служащöйлысь чин, ов, ним да вич, код серти нуöдсьö служебнöй прöверкаыс;

служебнöй прöверка заводитан кадпас да нуöдан кадколаст.

8. Служебнöй прöверка нуöдысь комиссияö (водзö – комиссия) пырö куим да унджык гражданскöй служащöй. Комиссиялöн составö пырöны кадрöвöй службаöс, юридическöй секторöс петкöдлысьяс. Комиссиялöн составö вермасны пыртны Службалöн мукöд тэчас юкöдув петкöдлысьясöс.

9. Гражданскöй служащöйöс, код серти нуöдсьö служебнöй прöверкаыс, вермасны служебнöй прöверка нуöдан кад вылö мездыны недыр кежлö гражданскöй служба чинысь гражданскöй служба чин серти тайö кадколаст вылö сьöмсö кольöмöн. Гражданскöй служащöйöс гражданскöй служба чинысь недыр кежлö мездö Службаса юрнуöдысь.

10. Служебнöй прöверкаын оз вермы участвуйтны гражданскöй служащöй, кодi веськыда виччысьö либö оз веськыда виччысь сылысь помшуöмъяссö. Татшöм случай дырйи сылы колö шыöдчыны Службаса юрнуöдысь дорö гижöда шыöдчöмöн, медым сiйöс мездiсны тайö прöверкасö нуöдöмын участвуйтöмысь. Кор индöм корöмö оз кутчысьны, служебнöй прöверкалöн помшуöмыс лыддьыссьö вынтöмöн.

11. Коррупциогенносьт вылö служебнöй прöверка нуöдiгöн, а сiдзжö гражданскöй служащöйлöн вöчöмтор вылö гражданалысь норасьöмъяс, прокурорскöй реагируйтан актъяс, гражданскöй служащöйöн служебнöй поведениелысь корöмъяс торкалöмын збыльлун видлалiгöн, мый урчитöма «Россия Федерацияса государственнöй гражданскöй служба йылысь» Федеральнöй оланпаслöн 18 статьяын, нуöдöны Службаса комиссиялысь заседание сы вылö, кыдзи кутчысьöны служебнöй поведениелöн корöмъясö да ладмöдöны вензьöмъясын интересъяссö «Россия Федерацияса государственнöй гражданскöй служащöйяслöн служебнöй поведениелöн корöмъясö кутчысьöм да интересъясын вензьöмъяс ладмöдöм кузя комиссияяс йылысь» Россия Федерацияса Президентлöн 2007 во март 3 лунся 269 №-а Индöдöм урчитöм пöрадок серти.

Сэк, кор служебнöй поведениелöн корöмъясö кутчысьöм да вензьöмъясын интересъяс ладмöдöм кузя комиссияса заседаниесö нуöдiсны служебнöй прöверка серти, то татшöмторсö быть колö пасйыны служебнöй прöверка помшуöмъяс кузя гижöда кывкöртöдын, а сiдзжö дисциплинарнöя мыждöм йылысь государственнöй органлöн актын (сiйöс кö йöзöдöны). Служебнöй поведениелöн корöмъясö кутчысьöм да вензьöмъясын интересъяс ладмöдöм кузя комиссиялысь решение пуктöны служебнöй прöверкалöн материалъяс дорö.

12. Служебнöй прöверка колö помавны сiйöс индан лунсянь тöлысся кадколастысь оз сёрджык.

Служебнöй прöверка дугöдан лунöн лоö служебнöй прöверка нуöдан помшуöмъяс серти кывкöртöд гижан лун.

Служебнöй прöверкалысь помшуöмъяс гижöда кывкöртöдъясöн сетöны Службаса юрнуöдысьлы.

III. Служебнöй прöверкаын участвуйтысьяслöн уджмогъяс

13. Комиссиялысь уджсö котыртö веськöдлысь, кодi кывкутö служебнöй прöверкасö тырвыйö, веськыда, колана ног да кадколастö кутчысьöмöн нуöдöмысь.

Комиссияса веськöдлысь:

лöсьöдö служебнöй прöверка нуöдан план, мый вынсьöдö Службаса юрнуöдысь;

котыртö комиссияö пырысьясöн служебнöй прöверка нуöдöмсö, сетö налы материалъяс чукöртöм, öтвывтöм да анализируйтöм кузя методика боксянь отсöг;

котыртö да координируйтö комиссияö пырысьяслысь öта-мöдкöд йитöд кутöмсö да видзöдö налöн удж нуöдöм бöрся;

сетö Службаса юрнуöдысьлы комиссияö пырысьяс лыдысь кодлöнкö висьöмкöд, отпусккöд, командировкаö мунöмкöд йитöдын комиссиялысь составсö вежöм кузя вöзйöмъяс;

котыртö колана документъяс да юöр чукöртöм, медым тöдмавны, мый вöсна нуöдсьö служебнöй прöверкаыс.

14. Комиссияö пырысьяс, кодъяс нуöдöны служебнöй прöверкасö, медым тöдмавны збыль лоöмторсö, вермöны:

корны гражданскöй служащöйяссянь, кодъяс серти нуöдсьö служебнöй прöверкаыс, мукöд йöзсянь, кодъяс вермасны тöдны служебнöй прöверка дырйи тöдмалан лоöмтор йылысь, гижöда гöгöрвоöдöмъяс, а сiдзжö служебнöй прöверкалöн юалöмъяс кузя мукöд юöр;

тöдмасьны прöверкакöд йитчöм документъясöн, кор колö, пуктыны налысь копияяссö служебнöй прöверкаса документъяс дорö;

дасьтыны дисциплинарнöй мыж либö коррупционнöй право торкöм вöчысь гражданскöй служащöйöс кывкутöмö кыскöм йылысь вöзйöмъяс.

15. Комиссияö пырысьяс, кодъяс нуöдöны служебнöй прöверка:

видзöны гражданскöй служащöйлысь, код серти нуöдсьö служебнöй прöверкаыс, да мукöд йöзлысь, кодъяс участвуйтöны служебнöй прöверкаын, правосö да вöлясö;

видзöны да кутöны служебнöй прöверка материалъяслысь гусялунсö, оз йöзöдны помшуöмъяс йылысь юöръяссö.

16. Гражданскöй служащöйлöн, код серти нуöдсьö служебнöй прöверкаыс, эм право:

сетны виьталöмöн да гижöмöн гöгöрвоöдöмъяс, сетны шыöдчöмъяс, ходатайствояс да мукöд документ;

служебнöй прöверка нуöдысь гражданскöй служащöйяслысь решениеяс да вöчöмторъяс (вöчтöмторъяс) обжалуйтны Службаса юрнуöдысьлы;

служебнöй прöверка нуöдöм бöрын тöдмасьны служебнöй прöверка помшуöмъяс кузя гижöда кывкöртöдъясöн да мукöд материалöн, оз кö тайö ло паныд государственнöй да федеральнöй оланпасöн видзан мукöд гусятор кутысь юöръяс йöзöдан корöмъяслы.

IV. Служебнöй прöверкалысь помшуöмъяс оформитöм

17. Служебнöй прöверкалöн помшуöмъяс серти вöчсьö гижöда кывкöртöд, кодöс кырымалöны веськöдлысь да комиссияö пырысьяс.

Служебнöй прöверкаса материалъясöн кывкöртöд сетöны решение примитöм могысь Службаса юрнуöдысьлы.

18. Гижöда кывкöртöдын индыссьöны:

служебнöй прöверка нуöдан подув;

служебнöй прöверка нуöдысь комиссиялöн состав (веськöдлысьлысь да комиссияö пырысьяслысь чин, ов да инициалъяс индöмöн);

гражданскöй служащöй йылысь, код серти нуöдöны служебнöй прöверкасö, юöр (ов, ним, вич, чин, чинын уджалан кадколаст);

служебнöй прöверка помшуöмъяс серти фактъяс да лоöмторъяс;

кывкöртöд сы йылысь, эм-ö (абу-ö) гражданскöй служащöйлöн вöчöмторйын (вöчтöмторйын) дисциплинарнöй мыж либö коррупционнöй право торкалöмъяс;

гражданскöй служащöйöс дисциплинарнöя мыждöм либö абу мыждöм йылысь вöзйöмъяс;

служебнöй прöверкалысь материалъяссö право видзан органъясö мöдöдны коланлун йылысь (кор эм коланлуныс) вöзйöмъяс;

помкаяссö да условиеяссö, мый вöсна гражданскöй служащöй вöчис дисциплинарнöй мыжсö либö торкис коррупционнöй правосö, бырöдан мераяс йылысь вöзйöмъяс;

служебнöй прöверка дырйи служебнöй поведениелöн корöмъясö кутчысьöм да вензьöмъясын интересъяс ладмöдöм кузя комиссияса заседание нуöдöм йылысь юöр.

19. Служебнöй прöверкалöн помшуöмъяс серти Службаса юрнуöдысь примитö решение.

20. Служебнöй прöверкалöн помшуöмъяс серти кывкöртöд подув вылын да служебнöй поведениелöн корöмъясö кутчысьöм да вензьöмъясын интересъяс ладмöдöм кузя комиссияса решение тöд вылö босьтöмöн Службаса юрнуöдысь примитö решение гражданскöй служащöйöс дисциплинарнöя тадзи мыждыны:

сетны замечание;

сетны выговор;

öлöдны, мый тырвыйö оз лöсяв чин серти;

мездыны гражданскöй службаса чинысь;

вештыны гражданскöй службаысь «Россия Федерацияса государственнöй гражданскöй служба йылысь» Федеральнöй оланпасöн индöм подувъяс серти.

Сэк, кор примитöны дисциплинарнöя мыждöм йылысь решение, Службаса юрнуöдысь тшöктö öтувъя юкöнса начальниклы (либö öтувъя юкöнса начальниклысь могъяс олöмö пöртысь чина мортлы) дасьтыны тшöктöд бала.

Гражданскöй служащöй, код серти вöлi нуöдöма служебнöй прöверкасö, тöдмасьö тшöктöдöн кырымасьöмöн. Тшöктöд копия сетöны гражданскöй служащöйлы расписка серти сiйöс йöзöдан лунсянь 5 лун чöжöн.

21. Дисциплинарнöя мыждiгöн босьтöны тöд вылö гражданскöй служащöйöн дисциплинарнöй мыж вöчöмын либö коррупционнöй право торкалöмын сьöкталунсö, кутшöм сылöн мыжыс, кутшöм лоöмтор дырйи лои вöчöма дисциплинарнöй мыжсö да торкöма коррупционнöй правосö да кыдзи водзынджык збыльмöдiс гражданскöй служащöй ассьыс могъяссö.

22. Дисциплинарнöя мыждöны дисциплинарнöй мыж вöчöм либö коррупционнöй право торкöм аддзöм бöрын веськыда, но сiйöс аддзöм лунсянь öти тöлысьысь оз сёрджык, гражданскöй служащöйлысь мыйтакö кад уджавны вермытöм кадколастсö, отпускалiгöн, мукöд случай дырйи, кор сiйö пыдди пуктана помка вöсна эз вöв служба вылын, а сiдзжö служебнöй прöверка нуöдан кадсö артавтöг.

23. Дисциплинарнöя оз вермыны мыждыны лисциплинарнöй мыж вöчöм либö коррупционнöй право торкöм лунсянь квайт тöлысьысь сёрджык, а сьöм да овмöс уджлысь прöверка нуöдан помшуöмъяс серти – мыж вöчöм да коррупционнöй право торкöм лунсянь кык воысь оз сёрджык. Индöм кадколастö оз пыр уголовнöй делö кузя производство кад.

24. Гражданскöй служащöй вермö обжалуйтны дисциплинарнöй мыждöм служебнöй вензьöмъяс кузя комиссияö либö ёрдö гижöмöн.

25. Сэк, кор служебнöй прöверкалöн помшуöмъяс серти аддзысяс, мый гражданскöй служащöйлöн вöчöмторйын (вöчтöмторйын) сюрöны административнöй право торкалöмъяс либö мыж вöчöм, Службаса юрнуöдысь мöдöдö служебнöй прöверкалысь материалъяс право видзан лöсялана органъясö.

V. Кывкöртöд

26. Служебнöй прöверкалöн материалъясысь вöчöны делö, кытчö пуктöны:

документ (либö сылысь копия), кöнi пасйöма служебнöй прöверка индöм вылö подув кутысь юöръяс;

служебнöй прöверка индöм йылысь тшöктöд копия;

гражданскöй служащöйяслöн да мукöд йöзлöн гöгöрвоöдöмъяс;

первичнöй документъяс (подлинникъяс либö копияяс);

справочнöй материал;

мукöд документ, мый йитчöма служебнöй прöверка нуöдiгöн индöм фактъяскöд;

служебнöй прöверкалöн помшуöмъяс кузя кывкöртöд, кодлысь копиясö пуктöны гражданскöй служащöйлöн личнöй делöö, код серти сiйöс вöлi нуöдöма;

служебнöй прöверка нуöдан помшуöмъяс кузя тшöктöд копия (тшöктöдыс кö вöлi йöзöдöма);

служебнöй поведениелöн корöмъясö кутчысьöм да вензьöмъясын интересъяс ладмöдöм кузя комиссиялöн уджалан материалъяс.

27. Делö видзöны Службалöн номенклатураöн урчитöм кадколастö Службалöн öтувъя юкöнын да сетöны индöм пöрадок серти.

Исакова 11 979 пас